Komisijos reglamentas (EB) Nr. 556/2001
2001 m. kovo 21 d.
iš dalies pakeičiantis Reglamentą (EB) Nr. 2316/1999, nustatantį išsamias Tarybos reglamento (EB) Nr. 1251/1999 dėl tam tikrų lauko kultūrų augintojų paramos sistemos sukūrimo taikymo taisykles, susijusias su atskirtais plotais ir linų bei kanapių veislių, kurios gali būti remiamos, sąrašais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1251/1999 dėl tam tikrų lauko kultūrų augintojų paramos sistemos sukūrimo [1] su paskutiniais pakeitimais, padarytais Reglamentu (EB) Nr. 1672/2000 [2], ypač į jo 9 straipsnį,
kadangi:
(1) Komisijos reglamente (EB) Nr. 2316/1999 [3] su paskutiniais pakeitimais, padarytais Reglamentu (EB) Nr. 2860/2000 [4], yra nustatytos Reglamento (EB) Nr. 1251/1999 išsamios taikymo taisyklės, susijusios su išmokų už plotą skyrimu tam tikroms lauko kultūroms ir žemės atskyrimo sąlygomis.
(2) Pirmiau minėto reglamento 18 straipsnio nuostatos riboja teisę į atskyrimo išmokas tiems plotams, kurie ankstesniais metais buvo dirbami ir davė derlių, buvo atskirti remiantis Reglamentu (EB) Nr. 1251/1999 arba kuriuose daugiau nebeauginamos lauko kultūros, arba kurie pagal kaimo vystymui taikomus teisės aktus buvo apsodinti miškais.
(3) Šių sąlygų taikymas jau nebeturi praktinės vertės dėl to, kad nuo jų įvedimo praėjo daug laiko. Be to, tikrinant atitiktį šio straipsnio nuostatoms reikia pernelyg daug pastangų palyginus su tuo tikslu, dėl kurio ši priemonė vykdoma. Todėl, norint supaprastinti taisykles, šias varžančias sąlygas reikėtų panaikinti.
(4) Naujas pluoštui auginamas linų ir kanapių veisles galima laikyti remtinomis. Todėl jas reikėtų įtraukti į Reglamento (EB) Nr. 2316/1999 XII priede pateiktą pluoštui auginamų linų bei kanapių veislių, kurioms taikoma paramos sistema, sąrašą.
(5) Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo reglamentu Reglamentas (EB) Nr. 2316/1999 iš dalies keičiamas taip:
1. 18 straipsnis pakeičiamas taip:
"18 straipsnis
"Atskirta žemė" - tai paliktas pūdymauti plotas, už kurį gali būti skiriamos išmokos pagal Reglamento (EB) Nr. 1251/1999 7 straipsnį."
2. XII priedo 1 punktas papildomas "Adélie" ir "Caesar Augustus" veislėmis.
3. XII priedo 2a punktas papildomas "Uso 31" veisle.
4, XII priedo 2b punktas papildomas "Delta-Ilosa" veisle, o "Uso 31" veislė išbraukiama.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2001-2002 prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. kovo 21 d.